

**ЈАВНИ ПОЗИВ**

Комисија образована за потребе спровођења конкурса у оквиру пројекта „Подршка запошљавању припадника ромске заједнице у Младеновцу: алтернатива тражењу азила у земљама ЕУ“ расписује Јавни позив за припаднике и припаднице ромске националности за похађање бесплатне обуке за каријерно вођење и саветовање.

Пројекат „Подршка запошљавању припадника ромске заједнице у Младеновцу: алтернатива тражењу азила у земљама ЕУ“ Градска општина Младеновац реализује у сарадњи са Удружењем предузетница источне Србије у оквиру програма Немачке развојне сарадње „Инклузија Рома и других маргинализованих група у Србији – Иницијатива за инклузију 3“ који спроводи ГИЗ.

Програм Немачке развојне сарадње „Инклузија Рома и других маргинализованих група у Србији“ се спроводи у сарадњи са Министарством за људска и мањинска права и друштвени дијалог.

**Општи циљ** пројекта је подстицање укључивања припадника ромске националне мањине и повратника у формално тржиште рада уз повећање њихове запошљивости, док је **специфични циљ** повећање запошљавања и самозапошљавања Рома и повратника у општини Младеновац кроз мере прилагођене њиховим потребама.

**Циљна група:**

Роми повратници и Ромкиње повратнице по Споразуму о реадмисији, потенцијални тражиоци азила, интерно расељена лица, Роми и Ромкиње без/са ниским квалификацијама, већинско становништво које живи на селу, Роми и Ромкиње из сеоских месних заједница, млади Роми – мушкарци и жене који су напустили установе социјалне заштите, примаоци социјалних накнада који су радно способни, млади Роми – мушкарци и жене који су дуго година незапослени, млади до 35 година старости који су имали статус детета без родитељског старања, особе са инвалидитетом, жртве трговине људима и жртве насиља у породици.

**Понудђене теме обуке каријерног вођења и саветовања:**

* Обука за унапређење личних вештина (писање биографије, пропратног писма и сл.)
* Обука за активно тражење посла
* Обука за самоефикасност

Полазници и полазнице обуке упознаће се са вештинама личног развоја, управљањем каријером, представљањем будућим послодавцима, планирањем и доношењем одлука.

Каријерно вођење и саветовање ће им, такође, омогућити бољи приступ правима, могућностима и услугама, посебно економским могућностима.

**Трајање обуке:**

Обука ће трајати по три дана за сваку од понуђених тема и одвијаће се током месеца априла.

**Избор полазника/полазница обуке ће се вршити на основу критеријума, који укључују:**

* Пребивалиште на територији општине Младеновац
* Квалификација кандидата/кандидаткиње
* Дужина времена тражења посла
* Мотивација за рад
* Број чланова породице
* Број запослених/незапослених чланова породице
* Приходи
* Статус повратника.

Одабир **35 полазника и полазница** обуке вршиће Комисија. Одабране кандидате и кандитакиње контактираће пројектни тим и пружити им информације о датуму и месту одржавања обуке.

**Основна документација која се подноси за похађање обуке:**

1. Образац 1 - Формулар пријаве за похађање обуке
2. Фотокопија/очитана лична карта подносиоца захтева

**Рок за подношење и достављање конкурсних докумената:**

Обрасци пријаве за похађање обуке се могу преузети:

- на писарници Градске општине Младеновац

- на званичној интернет страници Градске општине Младеновац [www.mladenovac.rs](http://www.mladenovac.rs)

Подносиоци пријава су у обавези да читко, јасно и прецизно попуне пријаве и одговоре на сва постављена питања. Пријава се може попунити електронски или написано руком.

Непотпуне пријаве се неће разматрати.

Све додатне информације и објашњења могу се добити на телефон 011/8241-617 и 011/8241-647, радним данима у периоду од 10.00 до 13.00 часова.

Рок за подношење пријава на конкурс је 15 дана од дана објављаивања на огласној табли у Управи Градске општине Младеновац и на званичној интернет страници Градске општине Младеновац, а најкасније до 11. априла 2022.године до 15.00 часова.

Одлуку о избору 35 полазника/полазница за похађање обуке Комисија ће донети у року од пет дана од дана закључења јавног позива.

Пријаве са пратећом документацијом се могу поднети поштом у затвореној коверти или предати на писарници Управе Градске општине Младеновац на следећу адресу:

Градска општина Младеновац

Улица Јанка Катића број 6

11400 Младеновац

СА НАЗНАКОМ:

ПРИЈАВА ЗА ПОХАЂАЊЕ ОБУКЕ ЗА КАРИЈЕРНО ВОЂЕЊЕ И САВЕТОВАЊЕ У ОКВИРУ ПРОЈЕКТА „ПОДРШКА ЗАПОШЉАВАЊУ ПРИПАДНИКА РОМСКЕ ЗАЈЕДНИЦЕ У МЛАДЕНОВЦУ: АЛТЕРНАТИВА ТРАЖЕЊУ АЗИЛА У ЗЕМЉАМА ЕУ“

**ПРЕДСЕДНИЦА КОМИСИЈЕ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Сузана Васић, чланица Већа**

**Градске општине Младеновац**

|  |
| --- |
| **Програм Немачке развојне сарадње „Инклузија Рома и других маргинализованих група у Србији – Иницијатива за инклузију 3“ спроводи ГИЗ.**  **Програм Немачке развојне сарадње „Инклузија Рома и других маргинализованих група у Србији“ се спроводи у сарадњи са Министарством за људска и мањинска права и друштвени дијалог.** |